
Populus nigra

Munkám elkészítéséhez szükségem volt egy olyan alappillérre, amelyre felépíthettem az alkotási folyamatot, és értelmet adhattam létezésének azon felül, hogy a gyönyörködtetés a végső cél. Ezen kívül olyat akartam, ami az önmagamnak felállított kritériumoknak megfelel: természettel való kapcsolat és az aprólékos, izgalmas formavilág. Mindezeket figyelembe véve jött létre a Populus nigra című textiltervem.
A technika és a kivitelezés ipari jellege miatt nagyobb fogyasztói csoporthoz, társadalmi egységhez juthat el munkám. Ezt figyelembe véve és, hogy művem dekoratív jellegű kell, hogy legyen - hiszen textil mintáról beszélünk -,,mesélő” alkotást kellett létrehoznom, hogy mondanivalót is sugalljak vele. Ahogy a középkor embere a templom beszédes freskóiról ismerte meg a kereszténység tanait, úgy én is igyekeztem az embereket közelebb hozni a természethez a mai formavilág felhasználásával. Be akartam csempészni mindennapjaikba a bioszféra miliőjét. Az embereknek rá kell jönniük arra, hogy az, ami igazán fontos, kezd feledésbe merülni. Az érték fogalma átíródott korunkban. A hierarchia rögeszméi más,,kincsek” megszerzésére sarkallja az emberiséget. Erre a problémára nincs végső megoldás, amíg ember létezik a Földön. De mint egyszerű alkotó a mai befogadható képekre torzítva megmutathatom a természet szépségeit és ezzel segíthetek feledtetni az elhidegülést a világtól, Magunktól.



